bluuebunny/crossref_metadata_2025 huggingface dataset:
Βιοχημική και κυτταρική μελέτη της διαμεσολαβούμενης σηματοδότησης από οιστρογονοϋποδοχείς στον καρκίνο του μαστού
Authors: Κουσίδου Όλγα
Published: August 2021

Ο καρκίνος του μαστού είναι ο συνηθέστερος τύπος νεοπλασίας στις γυναίκες. Η πλειοψηφία των καρκίνων του μαστού είναι ορμονο-εξαρτώμενοι, με την οιστραδιόλη (Ε2) να παίζει σημαντικό ρόλο στην ανάπτυξη και εξέλιξή τους. Ο μηχανισμός με τον οποίο τα οιστρογόνα εμπλέκονται στην έναρξη της νεοπλασίας δεν έχει ακόμα πλήρως διευκρινιστεί. Μελέτες του εργαστηρίου Βιοχημείας, του Τμήματος Χημείας, του Πανεπιστημίου Πατρών, έχουν δείξει τη συμμετοχή των μορίων του εξωκυττάριου χώρου στην έναρξη και τη διηθητική ικανότητα του καρκίνου του μαστού. Κατά συνέπεια, σκοπός της διδακτορικής διατριβής ήταν η μελέτη της έκφρασης των ERs σε επίπεδο γονιδίου και πρωτεΐνης, της επίδρασης της Ε2 στην ανάπτυξη των καρκινικών κυττάρων μαστού, καθώς και η επίδραση του αντικαρκινικού παράγοντα γενιστεΐνη στην ανάπτυξη, τη λειτουργικότητα, την ενδοκυττάρια σηματοδότηση και την έκφραση μακρομορίων του εξωκυττάριου χώρου. Η διεγερτική επίδραση της Ε2 στον πολλαπλασιασμό των καρκινικών κυττάρων αποδόθηκε στη δέσμευσή της στον υποδοχέα ERα. Κυτταρομετρία ροής έδειξε ότι η Ε2 ασκεί πολλαπλασιαστική δράση στους καρκινικούς κυτταρικούς πληθυσμούς, καθώς και διεγερτική δράση στην ενδοκυττάρια μεταγωγή σήματος, σε επίπεδο ενεργοποίησης των Akt και Erk 1/2. Μελέτη της δράσης της γενιστεΐνης έδειξε ότι αναστέλλει σημαντικά την ανάπτυξη των καρκινικών κυττάρων, και τη φωσφορυλίωση ενδοκυττάριων σηματοδοτικών μονοπατιών, καθώς και ότι επηρεάζει σημαντικά την έκφραση μορίων του εξωκυττάριου χώρου, όπως των μεμβρανικών πρωτεογλυκανών, των εκκρινόμενων γλυκοζαμινογλυκανών και μεταλλοπρωτεασών, τα οποία εμπλέκονται στην ανάπτυξη και το μεταστατικό δυναμικό των καρκινικών κυττάρων.
Ρητίνες πολυστυρολίου - πολυαμιδίων με εφαρμογή στην πεπτιδική σύνθεση
Authors: Μάρκος Σπυρίδων
Published: August 2021

In the present thesis, the development and study of novel polystyrene-polyamide resins is described. Our study starts with the investigation of a general methodology of synthesis of monomers-polyethylene glycol (PEG) derivatives with their potent application in PEGylation of proteins and moreover their use as structural components of new hydrophilic resins. Utilizing one of these monomers as a repeated structural unit, a polystyrene resin with a free amino group and Fmoc-Lys(Fmoc)-OH (when branched polymers are required), we eventually prepared 18 different resins. Among these resins we selected those that combine satisfactory or good swelling in water and excellent or very good swelling in Solid Phase Peptide Synthesis solvents. Moreover, the synthesis of a model-peptide on the selected resins was studied, regarding required coupling time, excess of the added reagents and purity. Better results were obtained for H-PEG2-AM Resin (where PEG: -NΗ-CH2-(CH2CH2O)3-(CH2)3-NH-CO-CH2CH2CO- and AM: Aminomethyl). Therefore this resin was chosen to study potent applications of the recently developed polystyrene-polyamide resins. Some of these applications are the following: Peptides-enzyme substrates bound on H-PEG2-AM Resin were tested in enzymatic reactions (e.g. reactions with trypsin or matrilysin). In addition, on resin orthogonal thioester ligation reactions of peptide fragments and thioester reactions were also studied. Finally peptide segments anchored to the resin and bearing Cys with a free sulphydryl were left to react with various oxidizing reagents and their disulphide bridges formation reactions with other peptide fragments or Cys were also examined
Συμβολή στη γραμμική και μη γραμμική θεωρία ελαστικής ευστάθειας - στρεπτοκαμπτικός λυγισμός ράβδων ομογενούς και σύνθετης διατομής
Authors: Ντουρακόπουλος Ιωάννης
Published: August 2021

Η παρούσα διδακτορική διατριβή αποτελεί συμβολή στη γραμμική και μη γραμμική θεωρία ελαστικής ευστάθειας. Συγκεκριμένα, εξετάζεται ο στρεπτοκαμπτικός λυγισμός ράβδων, τυχούσας ομογενούς ή σύνθετης διατομής, λόγω αξονικού θλιπτικού φορτίου ή/και εγκάρσιας φόρτισης (πλευρικός λυγισμός). Προσδιορίζονται οι προλυγισμικοί και μεταλυγισμικοί δρόμοι ισορροπίας, ενώ ειδικότερα για το πρόβλημα του λυγισμού ράβδων υπό καθαρή θλίψη διερευνάται η επιρροή της διατμητικής παραμόρφωσης στο κρίσιμο φορτίο. Εκτός από θέματα ελαστικής ευστάθειας, στη διατριβή αυτή εξετάζεται η επιρροή της διατμητικής παραμόρφωσης στη στατική ανάλυση δοκών με γεωμετρική μη γραμμικότητα, ενώ διερευνάται επίσης, σειρά προβλημάτων γραμμικής και γεωμετρικά μη γραμμικής δυναμικής ανάλυσης δοκών Timoshenko. Για την αριθμητική επίλυση των προβλημάτων που μορφώνονται, χρησιμοποιείται η Μέθοδος Αναλογικής Εξίσωσης (ΑΕΜ) που αποτελεί εξέλιξη της Μεθόδου Συνοριακών Στοιχείων (ΒΕΜ). Επίσης, για τον προσδιορισμό της μεταλυγισμικής συμπεριφοράς ράβδων υπό καθαρή θλίψη χρησιμοποιείται και η μέθοδος Galerkin. Με βάση την αναλυτική και αριθμητική διαδικασία που αναπτύσσεται για κάθε επιμέρους πρόβλημα, επιλύονται αντιπροσωπευτικά παραδείγματα με πρακτικό ενδιαφέρον, προκειμένου να αναδειχθεί η αποτελεσματικότητα και το εύρος εφαρμογής της προτεινόμενης μεθόδου. Η ακρίβεια των ληφθέντων αποτελεσμάτων επιβεβαιώνεται με αναλυτικές ή αριθμητικές λύσεις και πειραματικά αποτελέσματα που υπάρχουν στη διεθνή βιβλιογραφία. Επιπρόσθετα, σε αρκετές περιπτώσεις η αξιοπιστία της προτεινόμενης μεθόδου επαληθεύεται με χρήση τρισδιάστατων πεπερασμένων στοιχείων για τη προσομοίωση του φορέα.
Διερεύνηση της αντοχής στα αντιβιοτικά των S.Aureus and enterococcus spp με προσδιορισμό της ελάχιστης ανασταλτικής συγκέντρωσης και με μοριακές τεχνικές
Authors: Παπαμιχαήλ Δημήτριος
Published: August 2021

Σκοπός της παρούσας μελέτης ήταν η διερεύνηση της αντοχής κλινικών στελεχών Staphylococcus aureus και Enterococcus spp. στα αντιβιοτικά. Αρχικά, μελετήθηκε η αντοχή σε διάφορα αντιβιοτικά με τη χρήση κλασσικών μικροβιολογικών μεθόδων και ειδικότερα με τον προσδιορισμό της ελάχιστης ανασταλτικής πυκνότητας (minimal inhibiting concentration - MIC). Επιπλέον, για την ανίχνευση του mecA γονιδίου, του υπεύθυνου για την αντοχή του S. aureus στα β-λακταμικά αντιβιοτικά και των van γονιδίων, υπεύθυνων για την αντοχή των Enterococcus spp. στα γλυκοπεπτίδια, εφαρμόσθηκαν δύο μοριακές τεχνικές: μια multiplex PCR και ένας συνδυασμός PCR-ανάστροφου υβριδισμού (Genotype MRSA, Genotype VRE, Hain Lifescience). Μελετήθηκε η αντοχή στα αντιβιοτικά στελεχών Staphylococcus aureus και Enterococcus spp., τα οποία απομονώθηκαν από καλλιέργειες διαφόρων κλινικών δειγμάτων ασθενών, οι οποίοι νοσηλεύθηκαν στο Πανεπιστημιακό Νοσοκομείο Ιωαννίνων (Π.Γ.Ν.Ι.) κατά τη χρονική περίοδο 2000-2008. Μελετήθηκαν συνολικά 2.771 στελέχη S. aureus και 2.317 στελέχη Enterococcus spp. Σε όλα τα στελέχη, τόσο για την ταυτοποίησή τους, όσο και για τον προσδιορισμό της ευαισθησίας τους στα αντιβιοτικά, χρησιμοποιήθηκε αρχικά το σύστημα VITEK II (Biomerieux). Η αντοχή των στελεχών S. aureus στην μεθικιλλίνη ελέγχθηκε παράλληλα με τη χρήση δισκίων κεφοξιτίνης των 30 μg. Όσα στελέχη χαρακτηρίστηκαν ως μεθικιλλίνη-ανθεκτικά με τις ανωτέρω μεθόδους, ελέγχθηκαν στη συνέχεια με δύο μοριακές μεθόδους. Σύμφωνα με τα αποτελέσματά μας, η ευαισθησία του συστήματος Vitek II-MIC και της δοκιμασίας των δίσκων κεφοξιτίνης υπολογίστηκε σε 98.5% και 99.6% αντίστοιχα. Όσα στελέχη Enterococcus spp. εμφάνιζαν σχετική ή απόλυτη αντοχή στα γλυκοπεπτίδια σύμφωνα με το σύστημα Vitek II ελέγχθηκαν με δύο μοριακές μεθόδους. Η ευαισθησία του συστήματος Vitek II υπολογίστηκε σε 83.5%. Η στατιστική ανάλυση των ποσοστών αντοχής στα υπόλοιπα αντιβιοτικά μεταξύ MRSA και MSSA έδειξε στατιστικά σημαντικές διαφορές μεταξύ των δύο αυτών ομάδων. Σημαντικές διαφορές παρατηρήθηκαν και μεταξύ GRE και GSE όσον αφορά τα ποσοστά αντοχής στην αμπικιλλίνη και στην γενταμυκίνη (HLR). Συμπερασματικά, η χρήση των κλασσικών μικροβιολογικών μεθόδων για την ανίχνευση γονιδίων αντοχής του S. aureus στη μεθικιλλίνη και του Enterococcus spp. στα γλυκοπεπτίδια, απεδείχθη προβληματική, ενώ οι μοριακές τεχνικές αποδείχθηκαν μέθοδοι εκλογής.
Έλεγχος της αποκόλλησης ροής που εμφανίζεται στους συμπιεστές
Authors: Σκαμνάκης Διονύσιος
Published: August 2021

Η παρούσα διατριβή πραγματεύεται τον έλεγχο ροής με περιοδική διέγερση, αναφερόμενη στην διαχείριση τυρβώδους αποκόλλησης. Επεκτάθηκε η μελέτη ευστάθειας της ροής για τυρβώδεις ροές, και χρησιμοποιήθηκε ως εργαλείο σχεδιασμού του συστήματος ελέγχου (προλέγοντας βέλτιστη συχνότητα και θέση του επενεργητή). Μελετήθηκε επιπλέον η αποκόλληση τριδιάστατου αξονικού συμπιεστή. Για την προσομοίωση και μελέτη του ελέγχου ροής αναπτύχθηκε πρόγραμμα αριθμητικής επίλυσης πεδίων ροής.
Συστήματα αυτόματης οργάνωσης κειμένων με βάση το περιεχόμενο και το ύφος
Authors: Τσιμπουκάκης Νικόλαος
Published: August 2021

Αντικείμενο της παρούσας εργασίας είναι η μελέτη και υλοποίηση συστημάτων ικανών να κατηγοριοποιούν με αυτόματο τρόπο κείμενα γραμμένα σε ελληνική γλώσσα. Η κατηγοριοποίηση μπορεί να αφορά στο θεματικό περιεχόμενο της συλλογής κειμένων, αλλά μπορεί και να βασίζεται σε άλλου είδους κριτήρια διαχωρισμού, όπως, παραδείγματος χάριν, η αναγνώριση-ταυτοποίηση του συγγραφέα, τα οποία καθορίζονται από τις ανάγκες του εκάστοτε χρήστη. Τα συστήματα που αναπτύχθηκαν προσαρμόζονται εύκολα στο εκάστοτε σύνολο δεδομένων προς επεξεργασία χωρίς να απαιτούνται αλλαγές στην υλοποίησή τους. Χρησιμοποιούν μόνο ένα σύνολο δεδομένων εκπαίδευσης βάσει του οποίου προσπαθούν να επιλύσουν το πρόβλημα. Σημειωτέον ότι τα εν λόγω συστήματα εφαρμόσθηκαν σε πραγματικά δεδομένα, έτσι ώστε τα αποτελέσματα της συγκεκριμένης έρευνας να είναι αξιοποιήσιμα σε πρακτικά προβλήματα. Η παρούσα εργασία αποσκοπεί στην ανάπτυξη μεθόδων για την αποτελεσματική εξαγωγή πληροφορίας από κειμενικά δεδομένα, με αυτόνομο τρόπο, με στόχο την ανάλυση των κειμένων αυτών και τη διευκόλυνση της ανάκτησης πληροφορίας. Για το λόγο αυτό αξιοποιούνται τεχνικές από τους τομείς της στατιστικής, αλλά και της εκμάθησης μηχανών, οι οποίες επιτρέπουν την αυτόματη εξαγωγή μορφολογικής ή σημασιολογικής πληροφορίας από κείμενα (ο όρος «αυτόματη εξαγωγή» υποδηλώνει ότι η λειτουργία αυτή θα πραγματοποιηθεί με την ελάχιστη δυνατή ανθρώπινη παρέμβαση/καθοδήγηση). Τεχνικές από τους χώρους αυτούς αξιοποιήθηκαν για το διαχωρισμό των κειμένων Βάσει των χαρακτηριστικών των συγγραφέων τους. Για τον προσδιορισμό των αποτελεσματικότερων τεχνικών μελετήθηκαν διάφορες εναλλακτικές μέθοδοι Βασισμένες κυρίως σε βιολογικά μοντέλα. Τέλος, σημαντικό ρόλο στην παρούσα εργασία διαδραμάτισαν γλωσσολογίας μελέτες (κάποιες από τις οποίες έχουν υλοποιηθεί και από το ΙΕΑ/Ε.Κ. ΑΘΗΝΑ), με βάση τις οποίες προσδιορίσθηκαν τα πιο πρόσφορα χαρακτηριστικά για την αποτύπωση του ύφους. Τα συστήματα που αναπτύχθηκαν αποσκοπούσαν στην επίτευξη δύο διακριτών στόχων: α) την αυτόματη κατηγοριοποίηση κειμένων με Βάση το δημιουργό τους και β) την αυτόματη κατηγοριοποίηση κειμένων ανάλογα με το θεματικό τους περιεχόμενο, δηλαδή το θέμα που πραγματεύονται. Για το λόγο αυτό διεξήχθησαν μία σειρά από διαφορετικά είδη πειραμάτων πάνω σε ποικίλα σύνολα δεδομένων, κατάλληλα χαρακτηρισμένων ώστε να είναι συμβατά με τους επιθυμητούς στόχους κάθε πειράματος. […]
Φωτονικά συστήματα δρομολόγησης πληροφορίας με υβριδικά ολοκληρωμένα οπτικά κυκλώματα
Authors: Σταμπουλίδης Λεόντιος
Published: August 2021

Το ερευνητικό έργο της παρούσας διατριβής είναι αφιερωμένο στην ανάπτυξη οπτικών κυκλωμάτων δρομολόγησης πληροφοριών, εστιάζοντας στο σύνθετο πρόβλημα των συγκρούσεων στους φωτονικούς δρομολογητές. Για την επίλυση του προβλήματος προτείνεται μία σειρά κυκλωμάτων για τη διαχείριση των συγκρούσεων οπτικών πακέτων σε όλα τα πιθανά πεδία: το πεδίο του μήκους κύματος, το πεδίο του χώρου και το πεδίο του χρόνου. Τα κυκλώματα μοντελοποιήθηκαν και υλοποιήθηκαν συνδυάζοντας υβριδικά ολοκληρωμένους οπτικούς διακόπτες, μετατροπείς μήκους κύματος και οπτικά στοιχεία μνήμης. Πρώτο κατά σειρά υλοποιήθηκε κύκλωμα ανάκτησης περιβάλλουσας συμβατό τόσο με 10 Gb/s όσο και με 40 Gb/s οπτικά πακέτα. Το κύκλωμα χρησιμοποιήθηκε σε συνδυασμό με οπτικούς διακόπτες και μετατροπείς μήκους κύματος για την επίδειξη κυκλώματος επίλυσης της σύγκρουσης σύγχρονων οπτικών πακέτων στο πεδίο του χώρου και του μήκους κύματος. Επίσης σχεδιάστηκε και υλοποιήθηκε ένα οπτικό κύκλωμα μεγάλης κλίμακας ικανό να δρομολογεί ασύγχρονα πακέτα μεταβλητού μήκους με αποφυγή συγκρούσεων. Το κύκλωμα περιλαμβάνει έναν πρωτότυπο μηχανισμό οπτικού μανδαλωτή και λειτουργεί σε First-in-first-out (FIFO) λογική. Τέλος σχεδιάστηκε και μοντελοποιήθηκε πρωτότυπο κύκλωμα ανίχνευσης συγκρούσεων και αποθήκευσης οπτικών πακέτων συμβατό με αμιγώς οπτικούς δρομολογητές. Το κύκλωμα περιλαμβάνει ένα οπτικά ελεγχόμενο σύστημα αποθήκευσης πακέτων αποτελούμενο από οπτικούς χωρικούς διακόπτες, πύλες AND και XOR καθώς και μία οπτική γραμμή καθυστέρησης.
Μοντελοποίηση και ανάπτυξη συστήματος διαχείρισης δεξιοτήτων και ολοκλήρωσή του σε περιβάλλον ηλεκτρονικής μάθησης
Authors: Δραγανίδης Φώτιος
Published: August 2021

Το ευρύτερο πεδίο ενδιαφέροντος της διατριβής σχετίζεται με μοντελοποίηση και ανάπτυξη συστημάτων διαχείρισης δεξιοτήτων και με την ολοκλήρωση τους με περιβάλλοντα ηλεκτρονικής μάθησης. Το αντικείμενο έρευνας της διατριβής είναι η δημιουργία ενός μοντέλου διαχείρισης δεξιοτήτων και η ανάπτυξη ενός συστήματος διαχείρισης δεξιοτήτων, βάσει του σημασιολογικού ιστού (semantic web] και των οντολογιών, το οποίο θα βασίζεται στο παραπάνω μοντέλο. Αυτό θα επιτρέψει στους εργαζόμενους ή εκπαιδευόμενους ενός οργανισμού/επιχείρησης να εκπαιδευθούν σύμφωνα με τις ανάγκες της παρούσας ή επόμενης θέσης τους και στον οργανισμό να εντοπίζει ευκολότερα τους κατάλληλους για ένα έργο, να σχεδιάζει πλάνα διαδοχής και εξέλιξης των εργαζομένων. Στα πλαίσια αυτά, ο πρώτος στόχος εντοπίζεται στη δημιουργία του θεωρητικού μοντέλου πάνω στο οποίο θα βασιστεί το πληροφοριακό σύστημα. Ο δεύτερος στόχος είναι να σχεδιαστεί μία οντολογία δεξιοτήτων η οποία θα αποτελεί τον συνεκτικό ιστό όλων των επιμέρους λειτουργιών του πληροφοριακού συστήματος. 0 τρίτος στόχος είναι να σχεδιαστεί λειτουργικά και τεχνικά και να αναπτυχθεί ένα σύστημα που θα υποστηρίζει το παραπάνω μοντέλο της οντολογικά βασιζόμενης διαχείρισης δεξιοτήτων. Τέλος, τέταρτος στόχος είναι να αξιολογηθεί το σύστημα που δημιουργήθηκε σε σχέση με την ανάγκη που οδήγησε στην υλοποίησή του. Η αξιολόγηση αυτή θα συνεισφέρει στον εντοπισμό ελλείψεων και θα δώσει το κίνητρο για μελλοντικές προσθήκες που θα τις καλύπτουν. Η διατριβή αποτελείται συνολικά από οκτώ κεφάλαια. Το Κεφάλαιο 1 αποτελεί την εισαγωγή και ακολουθείται από το Κεφάλαιο 2, το οποίο παρουσιάζει το θεωρητικό και τεχνολογικό υπόβαθρο της διατριβής γύρω από τις γνωστικές περιοχές της διαχείρισης δεξιοτήτων, των οντολογιών, της ηλεκτρονικής μάθησης και του σημασιολογικού ιστού. Στο Κεφάλαιο 3, παρουσιάζονται οι ερευνητικές εργασίες σε οντολογικά βασιζόμενη διαχείριση δεξιοτήτων και η κάλυψη ή μη συγκεκριμένων αναγκών. Στο Κεφάλαιο 4, αναλύεται το προτεινόμενο μοντέλο για την διαχείρισης δεξιοτήτων, πάνω στο οποίο χτίζεται στην συνέχεια το πληροφοριακό σύστημα. Το Κεφάλαιο 5 περιλαμβάνει την λειτουργική και τεχνική αρχιτεκτονική του συστήματος, ενώ το Κεφάλαιο 6 περιλαμβάνει την οντολογία δεξιοτήτων. Στο Κεφάλαιο 7, παρουσιάζονται τα στοιχεία που απορρέουν από την αξιολόγηση του συστήματος από τους χρήστες καθώς και παραδείγματα χρήσης. Τέλος, στο Κεφάλαιο 8, αναλύονται τα συμπεράσματα της παρούσας διατριβής και τα ερευνητικά θέματα τα οποία παραμένουν ανοικτά.
Κυτταρογενετικός έλεγχος της υπογονιμότητας με τη μέθοδο του φθορίζοντα in situ υβριδισμού
Authors: Πλαστήρα Κωνσταντίνα
Published: August 2021

Η παρούσα διδακτορική διατριβή εντάσσεται στα ευρύτερα πλαίσια μιας ερευνητικής προσπάθειας για την κυτταρογενετική μελέτη της ανδρικής υπογονιμότητας. Πρόσφατες εκτιμήσεις δείχνουν ότι 15-20% των ζευγαριών είναι υπογόνιμα και ότι ο ανδρικός παράγοντας ευθύνεται για το 40% αυτών. Η συχνότητα των χρωμοσωμικών ανωμαλιών στην ανδρική υπογονιμότητα εκτιμάται σε 5,9%, βέβαια το ποσοστό αυτό μεταβάλλεται ανάλογα με τη σοβαρότητα της ολιγοζωοσπερμίας: 15% στην περίπτωση αζωοσπερμίας, 5% στην περίπτωση σοβαρής ολιγοζωοσπερμίας (με αριθμό σπερματοζωαρίων μικρότερο των 10.000/ml σπέρματος) και 0,5% στην περίπτωση μέτριας ολιγοασθενοζωοσπερμίας. Σκοπός της παρούσας διδακτορικής έρευνας είναι να εκτιμηθούν τα ποσοστά ανευπλοειδίας των χρωμοσωμάτων 13, 18, 21, X και Υ, που αποτελούν τη συντριπτική πλειοψηφία των αριθμητικών χρωμοσωμικών ανωμαλιών στον άνθρωπο, στα σπερματοζωάρια ολίγο- και ασθενοζωοσπερμικών ανδρών με προβλήματα γονιμότητας με την κυτταρογενετική μέθοδο του φθορίζοντος in situ υβριδισμού (FISH). Ταυτόχρονα, θα μελετηθεί ο πιθανός συσχετισμός της ηλικίας των ασθενών και των ποσοστών ανευπλοειδίας στα σπερματοζωάρια αυτών, με τα αποτελέσματα της τεχνικής ICSI. Επιπλέον, ιδιαίτερη έμφαση θα δοθεί στη μελέτη του κερματισμού του DNA των σπερματοζωαρίων των υπογόνιμων ανδρών, με την τεχνική TUNEL (Terminal deoxynucleotidyl transferase-mediated dUTP Nick End Labelling) καθώς και στο βαθμό πρωταμίνωσής τους, χρησιμοποιώντας τη χρώση με χρωμομυκίνη Α₃ (CMA₃), η οποία λειτουργεί ως ανταγωνιστής των πρωταμινών για συγκεκριμένες θέσεις σύνδεσης στο DNA του πυρήνα των σπερματοζωαρίων. Ο συσχετισμός της ηλικίας με τις παραμέτρους του σπέρματος καθώς και με το ποσοστό κερματισμού του DNA των σπερματοζωαρίων και τη συμπύκνωση της χρωματίνης αυτών, θα αποτελέσει αντικείμενο έρευνας της παρούσας διδακτορικής διατριβής. Τέλος, σκοπός είναι να γίνει έλεγχος της παρουσίας ή μη μικροελλείψεων του μακρού σκέλους του Y χρωμοσώματος και ειδικότερα της περιοχής AZF (παράγοντας αζωοσπερμίας της Yq11.23), με τη μοριακή τεχνική της αλυσιδωτής αντίδρασης πολυμεράσης (PCR), σε δείγματα περιφερικού αίματος μιας και οι μικροελλείψεις αυτές, ανιχνεύονται σε ποσοστό 30% και αφορούν σε άνδρες με μη αποφρακτική αζωοσπερμία (πλήρη απουσία σπερματοζωαρίων) ή σοβαρή ολιγοζωοσπερμία (αριθμός σπερματοζωαρίων < 10.000/ml). Η παρούσα εργασία έρχεται να προσθέσει στοιχεία κλινικού επιπέδου, όσον αφορά τον έλεγχο μεταβίβασης της ανδρικής υπογονιμότητας από τον πατέρα στο γιο, την αναστολή της επέκτασης του προβλήματος καθώς και την ανάπτυξη υγιών εμβρύων κατάλληλα για εμφύτευση και επιτυχημένη κύηση, μέσω των μοριακών, κυτταρογενετικών τεχνικών αλλά και της υποβοηθούμενης αναπαραγωγής.
Απάτη σχετική με τις ασφάλειες
Authors: Δανιήλ Γεώργιος
Published: August 2021

Η διατριβή χωρίζεται σε τρεις ενότητες. Στην πρώτη γίνεται ιστορική επισκόπηση του θεσμού της ασφάλισης και της αντιμετώπισης της απάτης περί τις ασφάλειες. Η δεύτερη ενότητα ασχολείται με ζητήματα εγκληματολογικού ενδιαφέροντος. Αρχικά μελετάται η εικόνα της ασφαλιστικής απάτης μέσα από τις υπάρχουσες γερμανικές στατιστικές. Ιδιαίτερη έμφαση δίνεται στα αίτια του υψηλού ποσοστού αφανούς εγκληματικότητας και την άποψη της κοινής γνώμης σχετικά με το έγκλημα αυτό. Ακολούθως αναλύονται τα χαρακτηριστικά του δράστη και γίνεται προσπάθεια προσδιορισμού του θύματος από εγκληματολογική άποψη. Επιπλέον καταγράφονται παράγοντες που συμβάλλουν στην τέλεση του συγκεκριμένου εγκλήματος και προτείνονται μέτρα για την καταπολέμησή του. Το τρίτο μέρος αφορά ζητήματα ποινικού δικαίου. Αρχικά διερευνάται το προστατευόμενο έννομο αγαθό και η πιθανότητα ένταξης του 388ΠΚ στα οικονομικά εγκλήματα. Ακολουθεί η εξέταση της νομοτεχνικής διάρθρωσης και του χαρακτήρα του εγκλήματος. Η ανάλυση της αντικειμενικής υπόστασης ξεκινά από την αναζήτηση του υποκειμένου και του αντικειμένου του εγκλήματος και συνεχίζει με την ερμηνεία της έννοιας της ασφάλισης στο 388ΠΚ. Αναφορικά με το 388 παρ.1ΠΚ προτείνονται κριτήρια για τη θεμελίωση του εγκλήματος σε περίπτωση πρόκλησης συναφούς κινδύνου. Σχετικά με την παρ. 2 του 388ΠΚ ερευνάται η δυνατότητα ένταξης της πράξης προσβολής υγείας στην έννοια της πρόκλησης σωματικής βλάβης, της περίπτωσης τυχαίας ασθένειας στην έννοια του ατυχήματος και της αυτοκτονίας στην έννοια της σωματικής βλάβης, ενώ η παρ.2 του 388ΠΚ χαρακτηρίζεται ως κατ’εξαίρεση τιμωρούμενη αυτοπροσβολή. Περαιτέρω αναφέρονται περιπτώσεις παράλειψης και αναλύεται η υποκειμενική υπόσταση με την προσοχή να εστιάζεται στη διερεύνηση του χαρακτήρα του σκοπού και την παρουσίαση των συνεπειών της κάθε επιλογής. Ακολούθως καταγράφονται περιπτώσεις πλάνης, ερευνάται η δυνατότητα απόπειρας και εξετάζονται ζητήματα συρροής, έμπρακτης μετάνοιας, διεθνούς ποινικού δικαίου και δικονομικά θέματα με κυριότερα την παράσταση πολιτικής αγωγής και τη μεταβολή κατηγορίας. Τέλος στον επίλογο μεταξύ άλλων προτείνονται, για τους λόγους που αναφέρονται, η διατήρηση του άρθρου στον Ποινικό Κώδικα, η μείωση των ελαχίστων ορίων ποινής της ασφαλιστικής απάτης, η ένταξη του 388ΠΚ στην παρ. 1 του 393ΠΚ και η ενιαία τιμώρηση μέσω ενός συγκεντρωτικού κανόνα όλων των πράξεων που στρέφονται κατά ασφαλειών είτε τιμωρούνται ως προπαρασκευαστικές πράξεις απάτης είτε ως ολοκληρωμένη απάτη.
Αποκατάσταση μονολιθικότητας δομικών μελών αρχαίων μνημείων
Authors: Μαρινέλλη Αικατερίνη
Published: August 2021

Με γνώση των υπό εξέλιξη έργων αποκατάστασης στο ναό της Αθηνάς Παρθένου της Ακρόπολης των Αθηνών (Παρθενώνα) και των αναγκών τους, η διδακτορική αυτή διατριβή αντιμετωπίζει βασικά ζητήματα ερευνητικού ενδιαφέροντος για τον κλάδο του Πολιτικού Μηχανικού, στοχεύοντας σε σαφείς πρακτικές επεκτάσεις. Η διατριβή πραγματοποιήθηκε με την υποστήριξη, υλική και επιστημονική, του ευρωπαϊκού ερευνητικού προγράμματος PROHITECH "Earthquake PROtection of Historical buildings by reversible mixed TECHnologies", INCO-CT-2004-509119. Από ελληνικής πλευράς, στο πρόγραμμα συμμετείχε η σχολή Πολιτικών Μηχανικών του ΕΜΠ με επιστημονικό υπεύθυνο τον Καθ. κ. I. Βάγια. Η σπουδαιότητα και η ιδιαιτερότητα των επεμβάσεων στον Παρθενώνα, σε συνδυασμό με τη διαρκή τροφοδότησή τους με νέα στοιχεία που προκύπτουν επί τω έργω, αποτελούν διαρκή ερευνητική πρόκληση για ομάδες διαφόρων επιστημονικών κλάδων. Στα πλαίσια της διατριβής αυτής, εντοπίστηκαν και μελετήθηκαν προβλήματα σχετικά με τη δομική αποκατάσταση θραυσμένων μαρμάρινων μελών, με στόχο τη μεγαλύτερη ακρίβεια στο σχεδίασμά των επεμβάσεων. Ο στόχος αυτός επιτυγχάνεται τόσο με τη θεωρητική τεκμηρίωση φαινομένων και μεθοδολογιών, όσο και με την αριθμητική προσομοίωση συγκεκριμένων προβλημάτων για την σε πρακτικό επίπεδο αντιμετώπισή τους. Πρόσφορο πεδίο έρευνας αποτελεί κατ' αρχάς η διεξοδική πειραματική μελέτη του μητρικού υλικού των σύγχρονων επεμβάσεων (μάρμαρο Διονύσου), σε συμπλήρωση των βιβλιογραφικά διαθεσίμων στοιχείων. Το ενδιαφέρον εντοπίζεται στη μελέτη των χαρακτηριστικών θραυστότητας του μαρμάρου Διονύσου, ως προς τη δυνατότητα αξιοποίησής τους ως εναλλακτικών κριτηρίων αστοχίας σε περιοχές υλικού με αρχικές ασυνέχειες. Σε δεύτερο επίπεδο, πραγματοποιείται πειραματική και αριθμητική διερεύνηση των μηχανισμών που διέπουν το φαινόμενο της εξόλκευσης των ράβδων οπλισμού που χρησιμοποιούνται για την αποκατάσταση της δομικής αρτιότητας των μαρμάρινων μελών. Τέλος, με δεδομένη τη διαπίστωση της μη εκτεταμένης αξιοποίησης των δυνατοτήτων των σύγχρονων υπολογιστικών μεθόδων στο σχεδίασμά των επεμβάσεων, γίνεται πρόταση μιας απλουστευτικής μεθόδου προσομοίωσης για τη σύνδεση θραυσμένων δομικών μελών. Η ανάγκη για εκτίμηση της συνολικής συμπεριφοράς ενός αποκατεστημένου μέλους υπό ρεαλιστική φόρτιση είναι επιτακτική και η έρευνα στα πλαίσια της διατριβής οδηγεί σε μια προσέγγιση της αριθμητικής προσομοίωσης τέτοιων προβλημάτων η οποία εξασφαλίζει επαρκή εκτίμηση μακροσκοπικής συμπεριφοράς συνόλου και βασικών μεγεθών ενδιαφέροντος του Πολιτικού Μηχανικού.
Προς το οπτικό VLSI με υβριδική ολοκλήρωση φωτονικών κυκλωμάτων για εφαρμογή στα μελλοντικά δίκτυα πολυπλεξίας μήκους κύματος
Authors: Ζακυνθινός Παναγιώτης
Published: August 2021

Το ερευνητικό έργο της παρούσας διατριβής, έχει σαν στόχο την αξιοποίηση της φωτονικής τεχνολογίας ολοκλήρωσης για την ανάπτυξη αμιγώς οπτικών κυκλωμάτων, βασισμένα σε υβριδικά ολοκληρωμένα στοιχεία, για την επεξεργασία και τη δρομολόγηση οπτικών δεδομένων στα μελλοντικά WDM δίκτυα υψηλής χωρητικότητας. Τα βασικά δομικά στοιχείο όλων των κυκλωμάτων που υλοποιήθηκαν ήταν ο ολοκληρωμένος οπτικός διακόπτης Mach-Zehnder (ΜΖΙ), ο ολοκληρωμένος οπτικός μανδαλωτής και τετραπλές συστοιχίες ολοκληρωμένων διακοπτών ΜΖΙ. Οι διατάξεις που υλοποιήθηκαν εκμεταλλεύονται πλήρως τα ιδιαίτερα χαρακτηριστικά των φωτονικών στοιχείων από τα οποία αποτελούνται, προφέροντας διαφάνεια στο ρυθμό και την μορφή του εισερχόμενου σήματος δεδομένων. Ακόμα, παρουσιάζουν σημαντικά πλεονεκτήματα έναντι των αντίστοιχων ηλεκτρονικών υλοποιήσεων, όπως υψηλή ταχύτητα επεξεργασίας, ανεξαρτησία της κατανάλωσης ισχύος από το ρυθμό μετάδοσης και απουσία ηλεκτρομαγνητικής παρεμβολής στην περίπτωση ολοκλήρωσης τους σε συστήματα στο δίκτυο. Η ανάπτυξη τέτοιου είδους κυκλωμάτων συντελεί σε μεγάλο βαθμό στην ώθηση των τεχνολογικών εξελίξεων προς την υλοποίηση αμιγώς οπτικών δικτύων. Το πρώτο σημαντικό πρόβλημα, που αντιμετωπίστηκε στα πλαίσια αυτής της διατριβής ήταν η αμιγώς οπτική επίλυση συγκρούσεων πακέτων, η οποία πραγματοποιήθηκε με την διασύνδεση δύο οπτικών διακοπτών, ενός οπτικού μανδαλωτή, ενός κυκλώματος ανίχνευσης περιβάλλουσας πακέτων και ενός μετατροπέα μήκους κύματος υπερυψηλής ταχύτητας σε ένα πολύπλοκο φωτονικό κύκλωμα. Στην συνέχεια ένα μεγάλο μέρος της παρούσας διατριβής εστιάστηκε στην αμιγώς οπτική αναγέννηση δεδομένων με τη χρήση ολοκληρωμένων διακοπτών Mach-Zehnder. Συγκεκριμένα παρουσιάζεται ένας αμιγώς οπτικός πολυκυματικός 3R αναγεννητής δεδομένων εκρηκτικής ροής και αναγεννητές για οπτικά σήματα διαμορφωμένα στο πεδίο του πλάτους και της φάσης. Τέλος, στα πλαίσια της παρούσας διατριβής παρουσιάσαμε ένα υβριδικό σύστημα άμεσης διόρθωσης σφαλμάτων (FEC), με σκοπό την αναβάθμιση της λειτουργίας των παραπάνω φωτονικών κυκλωμάτων.
Η επίδραση του Imatinib Mesylate στη επούλωση των αναστομώσεων παχέος εντέρου
Authors: Αιμονιώτου-Γεωργίου Ελένη
Published: August 2021

Οι επεμβάσεις του παχέος εντέρου συχνά απαιτούν τη διενέργεια εντεροαναστόμωσης προκειμένου να αποκατασταθεί η συνέχεια του πεπτικού σωλήνα. Η διαφυγή από την αναστόμωση αποτελεί μία από τις συχνότερες επιπλοκές αυτών των επεμβάσεων, η οποία ανεβάζει τα ποσοστά της μετεγχειρητικής νοσηρότητας και θνητότητας. Κατά καιρούς έχουν μελετηθεί αρκετές φαρμακευτικές ουσίες των οποίων η χορήγηση επηρεάζει αρνητικά την επούλωση των αναστομώσεων. Η Ιματινίβη αποτελεί ένα χημειοθεραπευτικό φάρμακο νεώτερης γενιάς το οποίο χρησιμοποιείται στην αντιμετώπιση της ΧΜΛ και των GIST. Σκοπός της πειραματικής μελέτης ήταν η διερεύνηση της πιθανής αρνητικής επίδρασης της Ιματινίβης στις αναστομώσεις του παχέος εντέρου σε επίμυες. Χρησιμοποιήθηκαν συνολικά 60 επίμυες τύπου Wistar οι οποίοι χωρίστηκαν σε 2 ομάδες των 30 πειραματόζωων έκαστη. Η ομάδα μελέτης έλαβε 50mmg/KgBX ημερησίως Ιματινίβης με στοματικό γαστρικό καθετήρα, μία εβδομάδα πριν τη διενέργεια της αναστόμωσης και καθ' όλη τη μετεγχειρητική περίοδο, ως τη θυσία. Η ομάδα αναφοράς έλαβε ίση ποσότητα φυσιολογικού ορού. Όλα τα πειραματόζωα υποβλήθηκαν σε εντεροαναστόμωση και θυσιάστηκαν σε υποομάδες την 3η, 7η και 14η μετεγχειρητική ημέρα. Έγινε εκτίμηση της μηχανικής ισχύος της αναστόμωσης με την μέτρηση της πίεσης διάσπασης. Η φλεγμονώδης αντίδραση που εμφανίζεται στο πρώτο στάδιο της επούλωσης εκτιμήθηκε με την μέτρηση IL-II, IL-6 και TNF-a στον ορό των πειραματόζωων. Τέλος οι αναστομώσεις εκτιμήθηκαν ιστολογικά με τη βοήθεια του ηλεκτρονικού μικροσκοπίου. Τα ευρήματα συγκρίθηκαν μεταξύ των δύο ομάδων με τη δοκιμασία Mann-Whitney. Το επίπεδο σημαντικότητας ορίστηκε ως το 0,05 και αμφίπλευρο. Από τη μελέτη των αποτελεσμάτων καταλήξαμε στο συμπέρασμα ότι το Imatinib mesylate επηρεάζει αρνητικά την επούλωση των αναστομώσεων τις τρεις πρώτες ημέρες μετεγχειρητικά, δηλαδή κατά τη διάρκεια της φλεγμονώδους φάσης. Μικρότερη ήταν η αρνητική επίδραση για την δεύτερη φάση της επούλωσης δηλαδή για τις ομάδες που θυσιάστηκαν την 7η μετεγχειρητική ημέρα ενώ για τα πειραματόζωα της 14ης ημέρας δεν υπήρξε διαφορά. Η επίδραση αυτή αποδόθηκε στην αναστολή του PDGF από το φάρμακο, ο οποίος παίζει ιδιαίτερο ρόλο στην πρώιμη επούλωση. Μέσω της αναστολής αυτής ελαττώνεται ο πολλαπλασιασμός, η μετανάστευση και η λειτουργική ενεργοποίηση των μακροφάγων και των ινοβλαστών, κύτταρα απαραίτητα στην φλεγμονώδη και παραγωγική φάση. Συμπεραίνουμε λοιπόν, ότι η χορήγηση Imatinib mesylate προεγχειρητικά και άμεσα μετεγχειρητικά επηρεάζει αρνητικά την επούλωση των αναστομώσεων του παχέος εντέρου.
Ταχείες τεχνικές αναζήτησης βίντεο
Authors: Παπαστέφανος Σεραφείμ
Published: August 2021

Η διατριβή πραγματεύεται το πρόβλημα της ευθείας αναζήτησης βίντεο, δηλαδή τη χρήση ενός αποσπάσματος για να βρεθεί το βίντεο από το οποίο αυτό προέρχεται. Η ευθεία αναζήτηση βίντεο έχει διάφορες εφαρμογές, για παράδειγμα για προστασία πνευματικών δικαιωμάτων, αναγνώριση όμοιων βίντεο, έρευνα αγοράς κοκ. Τα σημαντικότερα προβλήματα της ευθείας αναζήτησης βίντεο είναι: Η ταχύτητα δεικτοδότησης και αναζήτησης του βίντεο και η ευελιξία της αναζήτησης. Η ταχύτητα δεικτοδότησης και αναζήτησης του βίντεο είναι ένα πολύ σημαντικό πρόβλημα, το οποίο και επιδεινώνεται όταν το βίντεο έχει υποστεί συμπίεση με κάποιο νεώτερο πρωτόκολλο συμπίεσης βίντεο οπότε είναι αρκετά χρονοβόρα και δύσκολη η εξαγωγή των συνηθισμένων χαρακτηριστικών του βίντεο που χρησιμοποιούνται στην αναζήτηση. Ομοίως, είναι σημαντικό η αναζήτηση να είναι ευέλικτη σε τυχόν αλλαγές που μπορεί να υποστεί κάποιο βίντεο, για παράδειγμα αν αλλάξει η ποιότητα του ή η ανάλυση του. Προτείνονται τρεις τεχνικές αναζήτησης βίντεο: Η αναζήτηση με πιθανότητες, η αναζήτηση με βάση δεδομένων και η αναζήτηση με intra macroblock. Η αναζήτηση με πιθανότητες βασίζεται σε ένα πιθανοτικό μοντέλο που περιγράφει τον αριθμό των διαφορών στις αλλαγές πλάνου που θα αναγνωριστούν σε δύο παραλλαγές του ίδιου βίντεο ή σε δύο διαφορετικά βίντεο. Η αναζήτηση με βάση δεδομένων βασίζεται στην αυτοματοποιημένη δημιουργία ερωτημάτων προς μια βάση δεδομένων για να βρεθεί το υποψήφιο βίντεο με βάση τις αλλαγές πλάνου ενός αποσπάσματος. Τέλος, η αναζήτηση με intra macroblock εξετάζει τα χαρακτηριστικά των macroblock του βίντεο για να κάνει την αναζήτηση. Κύριο σημείο αυτών των τεχνικών είναι ότι χρησιμοποιούν απλά χαρακτηριστικά για την αναζήτηση, κάτι που τις κάνει πολύ γρήγορες τόσο κατά τη δεικτοδότηση όσο και κατά την αναζήτηση αλλά και αρκετά ευέλικτες στις συνήθεις αλλαγές που μπορεί να υποστεί κάποιο βίντεο. Οι τεχνικές αυτές υλοποιούνται σε πραγματικά συστήματα και, μέσω αρκετών πειραμάτων εξετάζεται τόσο η ταχύτητα τους όσο και η ευελιξία τους στην εύρεση βίντεο. Τα πειραματικά αποτελέσματα αποδεικνύουν ότι οι τεχνικές που προτείνονται επιλύουν τα σημαντικότερα προβλήματα της ευθείας αναζήτησης βίντεο.
Μελέτη της γενετικής διαταραχής στους σιωπηρούς φορείς β-μεσογειακής αναιμίας στον ελληνικό πληθυσμό
Authors: Μαραγκουδάκη Ελένη
Published: August 2021

Με σκοπό τη μελέτη της υπεύθυνης γενετικής διαταραχής για τη “σιωπηρού” τύπου β-μεσογειακή αναιμία στον ελληνικό πληθυσμό και την εκτίμηση των κλινικών, αιματολογικών και βιοσυνθετικών δεδομένων που αφορούν τις “σιωπηρές” μεταλλάξεις, μελετήσαμε 33 ασθενείς με ενδιάμεση μεσογειακή αναιμία, διπλούς ετεροζυγώτες για τυπική και σιωπηρού τύπου (silent) β-μεσογειακή αναιμία (βthal/βsil) και τους γονείς των ασθενών αυτών - σιωπηρούς φορείς β-μεσογειακής αναιμίας. Με ηλικία διάγνωσης που κυμαίνεται από την παιδική έως και την ενήλικη ζωή και με παρακολούθηση για χρονικό διάστημα μεγαλύτερο από 5 έως και 25 χρόνια, οι ασθενείς της μελέτης παρουσιάζουν φυσιολογική ανάπτυξη, ήπιες οστικές αλλοιώσεις και μέτρια ηπατοσπληνομεγαλία διατηρώντας επίπεδα αιμοσφαιρίνης περίπου 9 g/dl και HbF<25%. Για τη διάγνωση της ετερόζυγης β- μεσογειακής αναιμίας στους σιωπηρούς φορείς ήταν απαραίτητη η χρήση τεχνικών μοριακής βιολογίας. Δύο σημειακές μεταλλάξεις ( +1480 C>G στην 3’ μη κωδικοποιούσα περιοχή (3’untranslated region, 3’UTR) και -101 C>T στον υποκινητή του β-γονιδίου) καλύπτουν, με την ίδια συχνότητα η κάθε μία, το μεγαλύτερο ποσοστό (24/33) των γενετικών διαταραχών που σχετίστηκαν με τη σιωπηρού τύπου β-μεσογειακή αναιμία στις οικογένειες της μελέτης. Μεμονωμένο περιστατικό έφερε τη +33 C>G μετάλλαξη στη 5’UTR του β-γονιδίου. Τρεις ασθενείς έφεραν το σπάνιο συνδυασμό ετερόζυγης β-μεσογειακής αναιμίας και ομόζυγου τριπλασιασμένου α-γονιδίου και σε πέντε οικογένειες η γενετική διαταραχή παραμένει αδιευκρίνιστη. Με σκοπό την ολοκλήρωση της εικόνας του κλινικού και αιματολογικού φαινοτύπου που αφορά τη β -101 C>T μετάλλαξη, (την πιο συχνή “σιωπηρή” μετάλλαξη β-μεσογειακής αναιμίας στους Μεσογειακούς πληθυσμούς), επανεκτιμήσαμε τα δεδομένα σε 25 διπλούς ετεροζυγώτες και 45 ετεροζυγώτες με τη γενετική αυτή διαταραχή (συμπεριλαμβανομένων των παραπάνω 12 οικογενειών). Ο αιματολογικός φαινότυπος των -101 C>T ετεροζυγωτών παρουσίαζε σημαντική ποικιλομορφία και μόνο στα μισά περιστατικά μπορούσε να χαρακτηριστεί σαν “σιωπηρός”. Στους ασθενείς ο συνδυασμός με μια βαρειά β-μετάλλαξη in trans οδηγούσε, σε όλες τις περιπτώσεις, σε ήπια μη-εξαρτώμενη από μεταγγίσεις ενδιάμεση μεσογειακή αναιμία. Συμπερασματικά οι ήπιες β+ μεταλλάξεις +1480 C>G και -101 C>T αποτελούν κοινά αίτια “σιωπηρού” τύπου β-μεσογειακής αναιμίας στον Ελληνικό πληθυσμό.
Η υστεροελλαδική ΙΙΙΑ κεραμική από το νεκροταφείο των Βολιμιδίων Χώρας και η σύγχρονη κεραμική παραγωγή της Μεσσηνίας
Authors: Κουντούρη Ελένη
Published: August 2021

Αντικείμενο αυτής της διδακτορικής διατριβής αποτελεί η μελέτη της YE ΙΙΙΑ κεραμικής από το νεκροταφείο των Βολιμιδίων Χώρας, καθώς και της σύγχρονης κεραμικής παραγωγής της Μεσσηνίας. Η μελέτη αναπτύσσεται κατά θέσεις του σημερινού Ν. Μεσσηνίας και επιχειρεί, καθορίζοντας τον ΥΕ ΙΙΙΑ μεσσηνιακό κεραμικό ρυθμό και τις τοπικές προτιμήσεις, να θέσει σε ασφαλές χρονολογικό πλαίσιο ζητήματα και συζητήσεις σχετικά με τις κοινωνικές και οικονομικές συνθήκες που επικράτησαν στην περιοχή κατά το 14° αι. π.Χ. (ΥΕ IMA περίοδος). Στηρίζεται σε αδημοσίευτο υλικό που προήλθε από το νεκροταφείο των Βολιμιδίων, κατά τις ανασκαφές του καθηγητή Σπ. Μαρινάτου, τα έτη 1952 έως 1954, 1960 και 1964 έως 1965, καθώς και σε αδημοσίευτο και δημοσιευμένο υλικό από μια σειρά άλλων θέσεων στη Μεσσηνία, στις οποίες έχουν διενεργηθεί ανασκαφικές έρευνες, κατά την τελευταία τριακονταετία, υπό την αιγίδα της εν Αθήναις Αρχαιολογικής Εταιρείας, με Διευθυντή τον καθηγητή Γ. Σ. Κορρέ, τα Πανεπιστήμια των Cincinnati και Minessota και την Αρχαιολογική Υπηρεσία. Στην επιλογή του θέματος με οδήγησε η διαπίστωση ότι, αν και η Μεσσηνία έχει ερευνηθεί σε μεγάλη έκταση, ιδιαιτέρως μετά το δεύτερο Παγκόσμιο Πόλεμο, η κεραμική και κατ’ επέκταση η ΥΕ ΙΙΙΑ περίοδος είναι σχετικά λίγο γνωστή, γιατί μέχρι σήμερα το ενδιαφέρον της έρευνας έχει μονοπωλήσει η ακμάζουσα ανακτορική περίοδος (13ος αιώνας π.Χ.). Η ΥΕ ΙΙΙΑ περίοδος είναι διάστημα ανακατατάξεων και αυτός ακριβώς ο χαρακτήρας της προσδίδει ιδιαίτερο ενδιαφέρον, ενώ ελάχιστες είναι οι δημοσιευμένες ανασκαφές, με εξαίρεση το Pylos III και τη σειρά των Νιχωρίων (Nichoria Ι-ΙΙ). Έτσι η εικόνα που έχουμε για την ΥΕ ΙΙΙΑ Μεσσηνία είναι ελλιπής, αν και έχει ερευνηθεί ένας μεγάλος αριθμός θέσεων, ταφικών κυρίως και σπανιότερα οικιστικών. Εκτός από τα κενά που υπάρχουν για την πυκνότητα της κατοίκησης, συγκεχυμένος είναι επίσης ο χαρακτήρας της κοινωνικής και οικονομικής οργάνωσης. Έτσι η μελέτη και δημοσίευση της ΥΕ ΙΙΙΑ κεραμικής από τους τάφους των Βολιμιδίων θα συμβάλλει στην κατανόηση των ιστορικών, οικονομικών και κοινωνικών συνθηκών που επικράτησαν στη Μεσσηνία κατά το 14° αι. π.Χ. [...]
Αλγόριθμοι δυναμικής δρομολόγησης εφαρμογών που περιέχουν φωλιασμένους βρόχους σε ετερογενή δίκτυα υπολογιστών
Authors: Ρυακιωτάκης Ιωάννης
Published: August 2021

Ο στόχος της έρευνας ήταν η ανεύρεση αποδοτικών αλγορίθμων για την παραλληλοποίηση φωλιασμένων βρόχων που περιέχουν εξαρτήσεις σε κατανεμημένα συστήματα (δίκτυα υπολογιστών). Τα κατανεμημένα συστήματα είναι ένα ελκυστικό περιβάλλον εκτέλεσης παράλληλων εφαρμογών λόγω του χαμηλού κόστους συγκρότησης, σε σχέση με τα παραδοσιακά παράλληλα μηχανήματα. Ωστόσο, πολλές φορές χαρακτηρίζονται από ανομοιογένεια (heterogeneity) σε διάφορα επίπεδα, όπως ανομοιογένεια στους τύπους των υπολογιστών και στο δίκτυο που τα συνδέει και ανομοιογένεια και μεταβλητότητα στο φόρτο εργασίας (workload variation). Τα ιδιαίτερα αυτά χαρακτηριστικά κάνουν επιτακτική την ανάγκη ανάπτυξης νέων αλγορίθμων δρομολόγησης. Η έρευνα επικεντρώνεται στους δυναμικούς αλγόριθμους γιατί έχουν την δυνατότητα να προσαρμόζονται στις συνθήκες που επικρατούν στο περιβάλλον που εκτελούνται, δίνοντας έτσι την δυνατότητα να αντιμετωπίσουμε την ανομοιογένεια των πόρων και την διακύμανση του φόρτου εργασίας. Με την ολοκλήρωση της διατριβής παρουσιάστηκε μια σειρά νέων αλγορίθμων για την δυναμική δρομολόγηση εφαρμογών που περιέχουν φωλιασμένους βρόχους σε αρχιτεκτονικές κατανεμημένης μνήμης. Οι προτεινόμενοι αλγόριθμοι υλοποιήθηκαν, επαληθεύτηκαν και αξιολογήθηκαν με εξαντλητικά πειράματα.
Το σώμα υπό το βλέμμα των ειδικών
Authors: Δηλάκη Γεωργία
Published: August 2021

[…] Η παρούσα διατριβή επιχειρεί τη μελέτη του φαινομένου της αισθητικής πλαστικής χειρουργικής, ως μιας από τις πιο δημοφιλείς πρακτικές τροποποίησης του σώματος στις σύγχρονες δυτικές κοινωνίες και την αποτύπωση της νέας αντίληψης που προάγεται για το σώμα μέσω αυτής. Η βασική μέθοδος, η οποία χρησιμοποιήθηκε για τη διεξαγωγή της μελέτης, είναι η ποιοτική συνέντευξη. Οι συνεντεύξεις που λήφθηκαν είναι από πλαστικούς χειρουργούς που δραστηριοποιούνται στον ιδιωτικό τομέα, τον κατεξοχήν χώρο όπου ασκείται η αισθητική χειρουργική στην Ελλάδα, και από άτομα που υποβλήθηκαν σε αισθητικές επεμβάσεις, οι οποίες πραγματοποιήθηκαν σε ιδιωτικά θεραπευτήρια. Ειδικότερα, λήφθηκαν ημι-δομημένες συνεντεύξεις με 21 πλαστικούς χειρουργούς και 21 άτομα που υποβλήθηκαν σε αισθητικές επεμβάσεις, μεταξύ του Μαρτίου και του Δεκεμβρίου του 2008. Η έρευνα διεξήχθη στην περιοχή των Αθηνών, αφού τα περισσότερα ιδιωτικά θεραπευτήρια όπου εξασκείται η αισθητική πλαστική χειρουργική στην Ελλάδα είναι συγκεντρωμένα σε αυτήν. […]
Ανάπτυξη αριθμητικού αλγορίθμου δυναμικής ελαστοπλαστικής ανάλυσης γεωτεχνικών κατασκευών σε δύο (2) και τρεις (3) διαστάσεις
Authors: Καραμήτρος Δημήτριος
Published: August 2021

Όπως προκύπτει από τα ανωτέρω, παρά τη συνεχώς εντεινόμενη ερευνητική δραστηριότητα σχετικά με τη σεισμική απόκριση επιφανειακών θεμελιώσεων σε καθεστώς ρευστοποίησης, δεν υπάρχει σήμερα μία ολοκληρωμένη μεθοδολογία σχεδιασμού. Έτσι, σκοπός της παρούσας Διατριβής είναι η ανάπτυξη μιας τέτοιας απλοποιημένης αναλυτικής μεθοδολογίας, η οποία να λαμβάνει υπ' όψιν τόσο την απομειωμένη (μετα-σεισμική) φέρουσα ικανότητα των θεμελίων, όσο και τις αναπτυσσόμενες δυναμικές καθιζήσεις. Κρίνοντας ως μη ρεαλιστική την περίπτωση απ' ευθείας έδρασης επιφανειακής θεμελίωσης στην επιφάνεια ρευστοποιήσιμου εδαφικού σχηματισμού, χωρίς την εφαρμογή κάποιων μέτρων βελτίωσης, στην παρούσα Διατριβή εξετάζεται η περίπτωση κατά την οποία συνεκτική (αργιλική) στρώση παρεμβάλλεται μεταξύ της θεμελίωσης και του ρευστοποιήσιμου εδάφους. Στην περίπτωση αντίστοιχης στρώσης από μη συνεκτικό έδαφος (π.χ. ξηρή άμμος, χάλικες, κ.τ.λ.), θα υπήρχε η δυνατότητα κατακόρυφης στράγγισης και αποτόνωσης των αναπτυσσόμενων υπερπιέσεων πόρων λόγω σεισμού, που θα ήταν ευμενής για την απόκριση του θεμελίου. Προκειμένου να ξεπεραστούν οι δυσκολίες των προηγούμενων ερευνών, οι οποίες βασίζονταν σε μία μόνο πηγή δεδομένων (ιστορικά περιστατικά, πειραματικά αποτελέσματα, ή αριθμητικές αναλύσεις), έγινε προσπάθεια συνδυασμού όλων των παραπάνω μεθόδων, και συγκεκριμένα: • Πραγματοποιήθηκε εκτενής παραμετρική διερεύνηση, με 2-διάστατες και 3-διάστατες αριθμητικές αναλύσεις. • Στις αριθμητικές αναλύσεις χρησιμοποιήθηκε ένα εξειδικευμένο καταστατικό προσομοίωμα, οι παράμετροι του οποίου έχουν επιλεγεί βάσει συγκρίσεων με αποτελέσματα από μεγάλο αριθμό εργαστηριακών δοκιμών. • Πριν την εφαρμογή της αριθμητικής μεθοδολογίας για την πραγματοποίηση των παραμετρικών αναλύσεων, η ακρίβειά της αξιολογήθηκε έναντι αποτελεσμάτων από πειράματα φυγοκεντριστή και σεισμικής τράπεζας. • Τέλος, μετά από επεξεργασία των αριθμητικών αποτελεσμάτων, αναπτύχθηκε μία αναλυτική μεθοδολογία σχεδιασμού, η οποία ελέγχθηκε έναντι σημαντικού αριθμού δεδομένων από ιστορικά περιστατικά.
Ανίχνευση και χαρακτηρισμός του νέου γονιδίου E4.5 στη χρωμοσωμική περιοχή 13Q14.3
Authors: Σολωμού Έλενα
Published: August 2021

Αρχική ανάλυση έδειξε ότι το εξόνιο Ε4.5 βρίσκεται εκτός της περιοχής ελάχιστης έλλειψης με αποτέλεσμα το γονίδιο Ε4.5 να μην σχετίζεται άμεσα με τη παθογένεια της ΧΛΛ. To Ε4.5 βρίσκεται στη περιοχή 13q14.3 τελομερικά του γονιδίου του Ρετινοβλαστώματος (Rbl). Το Ε4.5 κωδικοποιεί ένα mRNA 4kb με ανοικτό πλαίσιο ανάγνωσης 531 αμινοξέων. Η αλληλουχία του γονιδίου, στο αμινοτελικό άκρο, παρουσιάζει ισχυρή ομολογία με τα 7 επαναλαμβανόμενα τμήματα του χαρακτηριστικού μοτίβου του γονιδίου RCC1 (Regulator of Chromosome Condensation) που παρατηρείται στη πρωτεΐνη RCC1 και φαίνεται να δρα ως παράγοντας ανταλλαγής νουκλεοτιδίων γουανίνης για τις πρωτεΐνες Ran συμβάλλοντας στην ενεργοποίηση τους. Στο καρβοξυτελικό άκρο η αλληλουχία του Ε4.5 παρουσιάζει ισχυρή ομολογία με το μοτίβο ΒΤΒ. Αυτό ανευρίσκεται σε ποσοστό 5-10% στο αμινοτελικό άκρο μεταγραφικών παραγόντων δακτύλων ψευδαργύρου με χαρακτηριστικό μοτίβο C2H2 (C2H2-type zinc finger transcription factors). To ΒΤΒ μοτίβο παρουσιάζεται καλά διατηρημένο κατά την εξέλιξη των οργανισμών, αφού παρουσιάζεται με την ίδια μορφή από τη δροσόφιλα μέχρι τον άνθρωπο. Το μοτίβο ΒΤΒ φέρεται να είναι υπεύθυνο για την αλληλεπίδραση μεταξύ των πρωτεϊνών, συμβάλλοντας έτσι στον όμο- και έτερο-διμερισμό τους για την έκφραση της λειτουργίας τους. Άλλα γονίδια τα οποία έχουν περιγράφει και φέρουν το RCC1 μοτίβο φέρονται να δρουν ως παράγοντες ανταλλαγής νουκλεοτιδίων γουανίνης. Έτσι προτείνουμε ότι το Ε4.5 αποτελεί ένα νέο μέλος της οικογένειας των σχετιζόμενων με το RCC1 παραγόντων ανταλλαγής νουκλεοτιδίων γουανίνης. Η παρουσία του ΒΤΒ μοτίβου δίνει στην μεταφραζόμενη πρωτεΐνη του γονιδίου Ε4.5 την ικανότητα αλληλεπίδρασης και πιθανής καταστολής άλλων πρωτεϊνών.
Μελέτη των διασπάσεων αλλαγής γεύσης ουδετέρου ρεύματος του top κουάρκ στα πλαίσια του πειράματος CMS/LHC
Authors: Βερμίσογλου Γρηγόριος
Published: August 2021

This study contains the first realistic estimate for the CMS/LHC sensitivity to Flavour Changing Neutral Currents (FCNC) in the top quark sector. The non-Standard Model decays t→Zq and t→ γ q (where q = u, c) have been studied at √s = 14 TeV exploiting the leptonic decays of the Z⁰ boson and the photon. A realistic detector simulation has been used and the most important systematic effects have been addressed. The 5-sigma discovery limits for the two decays are BR(t→qZ)= 11.4 x 10⁻⁴ and BR(t→ γ q)= 5.7 x 10⁻⁴, allowing some models of new physics to be tested.
Γεωγραφία και οικονομική ολοκλήρωση
Authors: Παντελάδης Ιωάννης
Published: August 2021

Το θέμα του διδακτορικού αναφέρεται στον καθοριστικό ρόλο των ιστορικών και γεωγραφικών παραγόντων, σε σχέση με τις διαφοροποιημένες μορφές ενσωμάτωσης και ολοκλήρωσης των χωρών του Ευρωπαϊκού Νότου (Ελλάδας, Ισπανίας και Πορτογαλίας) στο ευρύτερο ευρωπαϊκό οικονομικό περιβάλλον. Έχοντας, ως αναφορά τις ιστορικές μελέτες των Braudel (1976) και Wallerstein (1974), στη βάση των οποίων, οι γεωγραφικοί και οι ιστορικοί παράγοντες διαμορφώνουν άνισους όρους ολοκλήρωσης των επιμέρους υποσυστημάτων και χωρών, θα επιχειρήσουμε να τεκμηριώσουμε και εμπειρικά τις διαφοροποιητικές επιδράσεις των εν λόγω δομικών παραγόντων στη διαδικασία ενσωμάτωσης των χωρών του Ευρωπαϊκού Νότου στον ευρύτερο πανευρωπαϊκό γεω-οικονομικό χώρο. Στο βαθμό που οι άνισοι όροι ενσωμάτωσης αντανακλώνται στα διαφοροποιημένα είδη εξειδίκευσης και ανταλλαγών, κατ’ επέκταση και στους διαφοροποιημένους όρους της αναπτυξιακής διαδικασίας, οι εν λόγω ιστορικές μελέτες φαίνεται να επιβεβαιώνονται τόσο από το στρουκτουραλιστικό και νεομαρξιστικό παράδειγμα, όσο και από τις θεωρίες της ενδογενούς ανάπτυξης, των εξελικτικών οικονομικών και της νέας οικονομικής γεωγραφίας. Πράγματι, παρά τη διαφορετικότητα των προσεγγίσεων, σε σχέση με τους όρους και τις προϋποθέσεις της ανάπτυξης, τα συγκεκριμένα παραδείγματα φαίνεται να συγκλίνουν τόσο ως προς τη δυνατότητα της ασύμμετρης, χωρικά, ανάπτυξης, όσο και ως προς την υπό συνθήκη δυνατότητα σύγκλισης. Εκτός από τους γεωγραφικούς και ιστορικούς παράγοντες, στην περίπτωσή μας, φαίνεται να υπάρχει και ένας επιπρόσθετος παράγοντας που επηρεάζει, αρνητικά, τις επιδόσεις της ελληνικής οικονομίας και αυτός είναι ο κατακερματισμός των περιφερειακών υποσυστημάτων της Βαλκανικής και του Μεσογειακού Νότου. Με αυτήν την έννοια, η ελλείπουσα αποκατάσταση της συνεκτικότητας των ευρωπαϊκών περιφερειακών υποσυστημάτων, κατά το πρότυπο των υποσυστημάτων της ημιπεριφέρειας ή/και των ισχυρών ευρωπαϊκών κέντρων, θα μπορούσε να ενισχύσει τα παραγωγικά συστήματα της περιοχής, επηρεάζοντας τον τρόπο κατανομής των παραγωγικών δραστηριοτήτων στον ευρύτερο ευρωπαϊκό γεω-οικονομικό χώρο, εις όφελος και της ευρωπαϊκής περιφέρειας (Βαλκάνια και Μεσογειακού Νότου), κατ’ επέκταση και της Ελλάδας. Η εμπέδωση των σχέσεων Νότου-Νότου θα μπορούσε να ενισχύσει την ολοκλήρωση των περιφερειακών υποσυστημάτων δημιουργώντας ταυτόχρονα προϋποθέσεις συλλογικής βελτίωσης των σχέσεων Βορρά-Νότου. Το γεγονός ότι τα αποδιαρθρωμένα περιφερειακά ευρωπαϊκά υποσυστήματα εξακολουθούν να παράγουν προϊόντα παραδοσιακά, στηρίζοντας την ανταγωνιστικότητά τους στο χαμηλό κόστος εργασίας, με κανένα τρόπο δεν μπορεί διασφαλίσει, μακροπρόθεσμα, την πραγματική σύγκλιση με τις ευρωπαϊκές χώρες. Η επικέντρωση του ενδιαφέροντος στο εξωτερικό εμπόριο, ανά κατηγορία προϊόντος, γεωγραφικό σύνολο και υποσύστημα, θα αναδείξει, με τον καλύτερο τρόπο, τη διαφοροποιητική επίδραση των γεωγραφικών και ιστορικών παραγόντων, στο μέγεθος, στη διάρθρωση και στο είδος των εμπορικών ανταλλαγών των χωρών της Ιβηρικής και της Ελλάδας, παράγοντες που, τελικά, επηρεάζουν και τη δυναμική της σύγκλισης, δομών και εισοδημάτων.
Το ιδίωμα του Λιτόχωρου
Authors: Πλαδή-Ντέμκα Μαρία
Published: August 2021

[…] Ο αντικειμενικός στόχος και το σημείο εστίασης για την παρούσα έρευνα είναι η κοινωνιογλωσσική μελέτη της γλωσσικής αλλαγής στο Λιτόχωρο Πιερίας. Περιλαμβάνει την εξέταση των δομικών αλλαγών που σημειώθηκαν στο ιδίωμα και στη φυσιογνωμία της γλωσσικής κοινότητας του Λιτοχώρου κάτω από την επίδραση της Κοινής Νεοελληνικής. Παράλληλα, επικεντρώνεται και στους μηχανισμούς αποδιαλεκτοποίησης, με την περιγραφή της πορείας της γλωσσικής αφομοίωσης και με τη διερεύνηση των παραγόντων που ασκούν επιρροή στους ρυθμούς αστικοποίησης του διαλεκτικού (ιδιωματικού) λόγου, όπως η ηλικία, η μόρφωση, η διαμόρφωση κοινωνικών δικτύων - μικροκοινωνιών και στέρεων κοινωνικών θυλάκων μέσα στη γλωσσική κοινότητα. Η μελέτη παρουσιάζει μια διαχρονική προοπτική, επικεντρώνοντας σε δύο αλληλοσυσχετιζόμενες διαστάσεις/ κατευθύνσεις: τη διερεύνηση των ιστορικών και κοινωνικό-πολιτισμικών παραγόντων που ευθύνονται για τη γλωσσική αλλαγή, και την ανάλυση των εσωτερικών γλωσσικών διεργασιών και τη δημιουργία ενδοδιαλεκτικών ποικιλιών. Το σημείο συνάντησης, η τομή των δύο αυτών διαστάσεων/ κατευθύνσεων, αποτελεί και το θεωρητικό και μεθοδολογικό πυρήνα της έρευνας. […]